b'\n_START_ARTICLE_\nQarawat Bani Zeid\n_START_SECTION_\nEtimologia\n_START_PARAGRAPH_\nQarawat Bani Zeid rep el seu nom per la tribu \xc3\xa0rab de Bani Zeid, que es va assentar a la vila despr\xc3\xa9s de la vict\xc3\xb2ria dels ai\xc3\xbabides contra els croats en 1187. La porci\xc3\xb3 Qarawat del nom ve de la paraula \xc3\xa0rab Qaran, que vol dir \xc2\xabpunt central\xc2\xbb, originada per la situaci\xc3\xb3 del lloc entre les grans ciutats de Nablus, Jeric\xc3\xb3 i Jerusalem. Tamb\xc3\xa9 s\'especula que el nom prov\xc3\xa9 de Qira, que significa \xc2\xablloc que respecta els hostes\xc2\xbb. Segons Palmer, el nom significa \xc2\xabla vila de Ibn Zeid, al districte Beni Zeid.\xc2\xbb\n_START_SECTION_\nHist\xc3\xb2ria\n_START_PARAGRAPH_\nS\'hi ha trobat cer\xc3\xa0mica de l\'Edat del ferro, persa, hel\xc2\xb7len\xc3\xadstica, romana, bizantina, croada / ai\xc3\xbabida i mameluca.\n_START_SECTION_\n\xc3\x88poca otomana\n_START_PARAGRAPH_\nEn 1517, el poble va ser incorporat a l\'imperi otom\xc3\xa0 amb la resta de Palestina i als defter de 1596 va apar\xc3\xa8ixer amb el nom de Qarawa, situada a la n\xc3\xa0hiya d\'al-Quds o Jerusalem, al sanjak del Mutasarrifat de Jerusalem. La poblaci\xc3\xb3 era de 32 llars, totes musulmanes. Pagaven una taxa impositiva del 33,3% sobre productes agr\xc3\xadcoles, inclosos blat, ordi, oliveres, vinyes i fruiters, ingressos ocasionals, cabres i ruscs; un total de 24.000 Ak\xc3\xa7e. Tamb\xc3\xa9 s\'hi ha trobat terrissa de principis del domini otom\xc3\xa0._NEWLINE_En 1869 Victor Gu\xc3\xa9rin va assenyalar que la vila tenia 300 habitants. Tamb\xc3\xa9 va assenyalar un fragment d\'un pilar antic.  _NEWLINE_Una llista oficial de pobles otomans del 1870 va mostrar que "Karawa" tenia un total de 48 cases i una poblaci\xc3\xb3 de 200 habitants, tot i que el recompte de poblaci\xc3\xb3 nom\xc3\xa9s inclo\xc3\xafa homes.   _NEWLINE_En 1883 el Survey of Western Palestine de la Palestine Exploration Fund la descriu com "un petit poble en un monticle, amb tombes antigues i un tanc, envoltat d\'oliveres". En 1896 la poblaci\xc3\xb3 de Karawa era estimada en 312 persones.\n_START_SECTION_\n\xc3\x88poca del Mandat Brit\xc3\xa0nic\n_START_PARAGRAPH_\nEn el cens de Palestina de 1922, organitzat per les autoritats del Mandat Brit\xc3\xa0nic, la poblaci\xc3\xb3 de Karawa Beni Zaid era de 274 musulmans, incrementats en el cens de 1931 a 394 musulmans en un total de 88 cases.  _NEWLINE_En 1945 la poblaci\xc3\xb3 era de 500 musulmans, mentre que l\'\xc3\xa0rea de terra era de 5,100 d\xc3\xbanams, segons una enquesta oficial de terra i poblaci\xc3\xb3. D\'aquests 3.421 eren per a plantacions i terra de rec, 219 per a cereals, mentre que 21 d\xc3\xbanams eren classificats com a s\xc3\xb2l edificat.\n_START_SECTION_\nDespr\xc3\xa9s de 1948\n_START_PARAGRAPH_\nEn la vespra de guerra araboisraeliana de 1948, i despr\xc3\xa9s dels acords d\'armistici araboisraelians de 1949, Qarawat Bani Zeid fou ocupada pel regne haixemita de Jord\xc3\xa0nia. Despr\xc3\xa9s de la Guerra dels Sis Dies de 1967 va romandre sota l\'ocupaci\xc3\xb3 israeliana. Despr\xc3\xa9s dels acords d\'Oslo, fou situada a l\'\xc3\x80rea A. El 2004 la vila no havia convocat eleccions, per\xc3\xb2 tenia un consell de vila amb representants de cadascuna de les fam\xc3\xadlies que havien escollit l\'alcalde. Al voltant del 70\xc2\xa0% dels habitants donaven suport al Partit del Poble Palest\xc3\xad, i la resta a Fatah, Ham\xc3\xa0s o al FPAP. Un 60\xc2\xa0% de la poblaci\xc3\xb3 activa est\xc3\xa0 a l\'atur.\n_START_SECTION_\nGovern\n_START_PARAGRAPH_\nQarawat Bani Zeid es regeix per un consell del poble. No es duen a terme eleccions; m\xc3\xa9s aviat, el consell -que t\xc3\xa9 representants de fam\xc3\xadlies prominents del poble- selecciona un alcalde. La facci\xc3\xb3 pol\xc3\xadtica principal \xc3\xa9s el Partit del Poble Palest\xc3\xad (PPP) i Fatah, Hamas i el Front Popular per a l\'Alliberament de Palestina (PFLP) tenen una menor influ\xc3\xa8ncia al poble'